“ድርድሩ በግድቡ ግንባታ ሂደት ላይ ምንም ተፅዕኖ አይኖረዉም ” – ኢ/ር አዜብ አስናቀ
በአባይ ተፋሰስ አገራት መካከል በታላቁ የኢትዮጵያ ህዳሴ ግድብ ዙሪያ የሚካሄደዉ ድርድር በግድቡ ግንዳታ ሂደት ላይ ምንም አይነት ተፅእኖ እንደማይኖረዉ የኢትዮጵያ ኤሌክትሪክ ሃይል ዋና ስራ አስፈፃሚ ገለፁ፡፡ኢንጅነር አዜብ አስናቀ ከዋልታ ጋር ባደረጉት ቃለ ምልልስ እንደገለጹት በተፋሰሱ አገራት መካከል በተለይም ከሱዳንና ከግብጽ ጋር በካይሮ በመካሄድ ላይ ያለዉ ድርድር በግድቡ ግንባታ ሂደት ላይ ምንም አይነት አሉታዊ ተፅዕኖ አይኖረዉም፡፡የግድቡ ግንባታ ሂደት ዉሃ መያዝ ደረጃ ላይ ሲደርስ ዉሃ መያዝ እንደሚጀመርም ዋና ስራ አስፈፃሚዋ አመልክተዋል፡፡የግድቡ ሃይል የማመንጨት አቅም በሂደት በሃይል ማመንጫ ተርባይኖች ላይ በሚደረግ የማሻሻያ ስራ ግድቡ ሊያመነጨዉ የሚችለዉ የሃይል መጠን አሁን ካለበት ሊያድግ እንደሚችልም ጠቁመዋል፡፡የግድቡ ግንባታ በዚህ ወር መጨረሻ ላይ ወደ 64 በመቶ ከፍ ይላል ተብሎ እንደሚጠበቅም ኢንጅነር አዜብ ተናግረዋል፡፡በግድቡ የሚያዘዉ ዉሃ ሃይል ካመነጨ በኋላ ስለሚለቀቅ በታችኛዉ ተፋሰስ አገራት ላይ ምንም አይነት ተፅዕኖ እንደማይኖረዉ ኢትዮጵያ በተደጋጋሚ ስትገልፅ መቆየቷ ይታወሳል፡፡